SL Uradni list Evropske unije C 132/22

Objava vloge v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2013/C 132/13

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper vlogo.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

„SAL DE TAVIRA“/„FLOR DE SAL DE TAVIRA“

ES št.: PT-PDO-0005-0913-07.12.2011

ZGO ( ) ZOP ( X )

1. Ime

„Sal de Tavira“/„Flor de Sal de Tavira“

2. Država članica ali tretja država

Portugalska

3. Opis kmetijskega proizvoda ali živila

3.1 Vrsta proizvoda

Skupina 1.8 Ostali proizvodi iz Priloge I k Pogodbi (začimbe itd.)

3.2 Opis proizvoda, za katerega se uporablja ime iz 1. točke

„Sal de Tavira“/„Flor de Sal de Tavira“ je morska sol, pridobljena na opredeljenem geografskem območju z ročnim pobiranjem, z naravnim postopkom precipitacije vod iz Atlantskega oceana, ki krožijo v sistemu bazenov, do končne faze kristalizacije v kristalizacijskih bazenih. Njene fizikalne in kemijske lastnosti so opisane v nadaljevanju. Proizvod je nerafinirana, neoprana morska sol, ki je brez aditivov.

3.2.1 Sal de Tavira

„Sal de Tavira“ je morska sol, sestavljena iz kristalov, ki se tvorijo na dnu (iz naravne gline) kristalizacijskih bazenov. Sol se pridobiva ročno s posebnim orodjem, ki se imenuje rodo (strgalo). Kristali, ki so v obliki kosma ali kocke, se lahko do določene točke zdrobijo zgolj s prsti in se jasno razlikujejo od kristalov običajne kuhinjske soli.

3.2.2 Flor de Sal de Tavira

„Flor de Sal de Tavira“ ima drugačno vsebnost mineralnih soli in je tudi veliko bolj krhka, ko se jo zdrobi s prsti, kot „Sal de Tavira“. Sestoji iz zelo finih kosmičev, ki se z minimalnim trenjem med prsti strejo v zelo majhne, lahne kristale. Vsebuje značilne koncentracije kemijskih elementov in je že na oko drugačna. Zlahka se raztopi v ustih, tako da jo je mogoče neposredno uporabiti kot namizno sol. „Flor de Sal de Tavira“ je ročno pobrana s posnetjem gornjega sloja soli, ki se oblikuje v bazenih, s posebnim orodjem (coador), preden se ostala sol sesede na dno.

„Sal de Tavira/Flor de Sal de Tavira“ imata posebne fizikalno in kemijske lastnosti, ki se razlikujejo od lastnosti navadne soli in izhajajo iz posebnosti opredeljenega geografskega območja, razmer, v katerih se oblikujeta, in načina pobiranja. Glej podrobnosti v nadaljevanju.

Preglednica 1

Fizikalne lastnosti „Sal de Tavira“/„Flor de Sal de Tavira“

Lastnosti Sal de Tavira Flor de Sal de Tavira Oblika kristala V obliki kosma in kocke Spremenljiva Velikost kristalov Majhni Izredno majhni Trdnost (lahkota, s katero se kristali zdrobijo s prsti) Zelo zlahka Izredno zlahka Topnost v vodi Zelo topna Zelo dobro topna Barva Odvisna je od vremenskih razmer (3) Bela





Preglednica 2

Kemijske lastnosti „Sal de Tavira“/„Flor de Sal de Tavira“

Kemijske lastnosti Sal de Tavira Flor de Sal de Tavira Elementi/snovi Arzen, As (mg/kg) 0,01 < 0,005 Baker, (Cu) (mg/kg) < 0,015 < 0,015 Svinec, Pb (mg/kg) 0,559 0,048 Kadmij, Cd (mg/kg) < 0,002 < 0,002 Živo srebro, Hg (mg/kg) < 0,005 < 0,005 NaCl % 97,10 % 97,70 % Cink (mg/kg) < 1,00 1,00 Železo (mg/kg) 21 4 Mangan (mg/kg) 2,2 < 2,0 Natrij % 35,83 % 31,16 % Kalij % 0,15 % 0,22 % Magnezij % 0,50 % 0,69 % Kalcij % 0,10 % 0,14 % Sulfati % 0,92 % 1,25 % Netopen v vodi % < 0,01 % < 0,01 % Naravni jod ppm ± 630 ppm ± 630 ppm

3.3 Surovine (samo za predelane proizvode)

—

3.4 Krma (samo za proizvode živalskega izvora)

—

3.5 Posebni proizvodni postopki, ki jih je treba izvajati na opredeljenem geografskem območju

Poleg žetve „Sal de Tavira“/„Flor de Sal de Tavira“ na opredeljenem geografskem območju je treba vse druge proizvodne dejavnosti izvajati na tem območju.

3.6 Posebna pravila za rezanje, ribanje, pakiranje itn.

—

3.7 Posebna pravila za označevanje

Ne glede na trgovinsko predstavitev mora etiketa „Sal de Tavira“ in „Flor de Sal de Tavira“ vsebovati naslednje podatke:

— „Sal de Tavira“ ali „Flor de Sal de Tavira“ – ZOP in/ali zaščitena označba porekla,

— logotip EU in besede „zaščitena označba porekla“ – od dneva sprejetja sklepa Unije.

Poleg tega mora etiketa vsebovati certifikacijsko oznako ki vključuje naslednje:

— ime nadzornega organa,

— serijska številka,

— podatki proizvajalca (naslov, logotip, leto serije, prejete nagrade),

— logotip „Sal de Tavira“ ali „Flor de Sal de Tavira“:

4. Kratka opredelitev geografskega območja

Solni bazeni, v katerih se pridobivata „Sal de Tavira“/„Flor de Sal de Tavira“, se nahajajo v narodnem parku Ria Formosa. Upravno zajema opredeljeno geografsko območje lokalne skupnosti (freguesias) Santa Luzia, Santiago in Santa Maria v občini Tavira.

5. Povezanost z geografskim območjem

5.1 Posebnosti geografskega območja

Posebne značilnosti „Sal de Tavira“/„Flor de Sal de Tavira“ so večinoma posledica podnebnih razmer na opredeljenem geografskem območju in dejstva, da v delu Ria Formosa, kjer se nahajajo solni bazeni, ni nobenih dejavnosti, ki škodujejo okolju, kot sta težka industrija ali intenzivno kmetijstvo.

Ria Formosa je laguna, ki jo peščena pregrada ščiti pred neposrednim delovanjem oceana. Zbita ilovnata tla, ki so zelo neprepustna, so primerna za izgradnjo solnih bazenov.

Podnebje je zmerno sredozemsko z nizkimi povprečnimi letnimi padavinami; redko dežuje dlje časa. Območje je deležno veliko sonca in vetrovi so enakomerno porazdeljeni po sektorjih smeri, od severnega do jugozahodnega, kar pospeši proizvodnjo soli.

Posebnosti geografskega območja so prav tako posledica človeških dejavnikov in pogojev uporabe zemljišč, ki segajo vse do leta 1266 in soline v Taviri opisujejo kot last portugalske krone v okraju Tavira.

Tla in podnebne spremenljivke na opredeljenem geografskem območju skupaj s pravili pridobivanja in bližino Atlantskega oceana tej regiji omogočajo edinstvene pogoje pridobivanja proizvoda „Sal de Tavira“/„Flor de Sal de Tavira“.

Poleg tega so posebne tehnike, ki jih uporabljajo lokalni delavci, ključne za optimizacijo proizvodnje, kar zadeva pripravo solnih bazenov ter pridobivanje, skladiščenje in shranjevanje proizvoda, tako da je končni proizvod brez nečistoč, čist in „sijoč kot kup diamantov“.

Izkušnje in znanje lokalnih prebivalcev so zelo pomemben dejavnik pri določanju značilnosti proizvoda, zlasti kar zadeva pripravo solnih bazenov, njihovo čiščenje in odstranjevanje blata, s čimer se dobi kakovosten proizvod brez nezaželenih tujih snovi.

Nadzor nad količino vode v posameznem bazenu ima pomemben vpliv na koncentracijo slanice in proces kristalizacije, ki sta odločilna za proizvodnjo gornjega sloja soli. Vešče ravnanje solinarjev s coadores tako, da ne sprožijo valov, ki bi lahko povzročili zdrobitev izredno finih kosmičev soli, ki plavajo na površini bazenov, s čimer bi onemogočili žetev soli, je ena od tehnik in izkušenj lokalnih solinarjev, ki je ključnega pomena za kakovost proizvoda.

5.2 Posebnosti proizvoda

„Sal de Tavira“ in „Flor de Sal de Tavira“ sta emblematični za regijo in zanju je znano, da vsebujeta naravni jod, sorazmerno vključen v kristale soli v koristnih količinah, in elemente v sledeh, ki so prisotni v morski vodi, ter sta brez blata in/ali drugih netopnih snovi. Gre za naravno sol, ki je nerafinirana, neoprana in brez aditivov.

„Flor de Sal de Tavira“ je bolj krhka kot „Sal de Tavira“, ko se jo zdrobi s prsti. Dejstvo, da jo sestavljajo izredno fini kosmiči, ki se zdrobijo v zelo majhne kristale, pomeni, da jo je mogoče neposredno uporabiti kot namizno sol, saj se raztopi v stiku z vlago v živilih in okrepi njihov naravni okus.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Preplet spremenljivk, ki sestavljajo mikroklimo geografskega območja, v povezavi s pravili pridobivanja in bližino Atlantskega oceana daje regiji edinstvene značilnosti za pridobivanje soli, ki ima tisočletno tradicijo, ter izboljša kakovost končnega proizvoda. Zaradi vplivov delovanja sonca in vetra sol naravno vsebuje jod in druga pomembna hranila, kot so kalij, magnezij, kalcij in železo.

Neprepustna ilovnata tla solnih bazenov v regiji omogočajo tradicionalno (ročno) pridobivanje bele soli, ki je brez blata in drugih nečistoč.

Poleg tega so tehnike, ki jih uporabljajo lokalni delavci, znani kot marnotos (solinarji), skupaj s pravili pridobivanja, zlasti pripravo solnih bazenov in čiščenjem bazenov, bistveni za optimizacijo proizvodnje in kakovosti končnega proizvoda. Tehnike žetve na opredeljenem območju, in sicer z uporabo treh vrst solnih bazenov (bazenov s hladno vodo, bazenov s toplo vodo in kristalizacijskih bazenov), kjer voda kroži na podlagi gravitacije, pripomorejo h koncentraciji slanice in omogočajo pobiranje Sal/de Flor de Sal de Tavira.

Fizikalno-kemijske lastnosti proizvoda so torej posledica kombinacije dejavnikov in so bile potrjene s številnimi nagradami, podeljenimi na sejmih in drugih dogodkih.

Na nacionalni in mednarodni ravni vrhunski šefi kuhinj priznavajo, da ima Flor de Sal edinstvene lastnosti. Kadar se uporablja pri kuhanju, poudari okus hrane in da jedem edinstven, rafiniran okus. Je posebnost regije, znana po svojem okusu in široko uporabljana v nacionalnih in mednarodnih kuhinjah.

Sklic na objavo specifikacije

(člen 5(7) Uredbe (ES) št. 510/2006 (4))

http://www.gpp.pt/Valor/Caderno_Especificacoes_Sal_CE.pdf

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Ker je proizvod brez aditivov in ni bil podvržen nobenemu postopku obdelave, je rumen, če je deževalo, in bel, če ni deževalo.

(4) Prim. opombo 2.